Inleiding op die boek Jeremia – Bybelskool
Inleiding op die boek Jeremia
Written by Chris van Wyk on Jul 22, 2014 . Posted in Jeremia.
Die tyd het aangebreek om die boek Jeremia te lees. Ek begin 'n dag vroeër omdat daar heelwat bydraes is om die boek in konteks te plaas. Ek plaas dus vandag 5 van die bydraes, en môre die res, voordat ons Donderdag begin met die lees van hoofstuk 1. Geniet!
Die profeet Jeremia worstel in sy boek met sy roeping om vernietiging en oordeel oor die volk Juda en hulle leiers aan te kondig. Sy boodskap is dat die volk God vergeet het en geweier het om Hom te erken. Hulle is so nutteloos in die verhouding met God soos 'n verslete gordel om Sy lyf. Daarom is die Here hulle nie meer goedgesind nie en het Hy geen medelye meer met hulle nie. En al breek dit Jeremia se hart, verkondig hy dat soos 'n kleipot gebreek word, sal die Here hierdie volk en hierdie stad breek. Die ballingskap in Babel is hulle straf. Die Here gaan hulle nie spaar nie en hulle deur hulle vyande laat wegvoer.
Ironies genoeg is die ballingskap egter ook hulle redding. As deel van Jeremia se roeping om ook op te bou en te vestig, beskryf hy daarom die weggevoerde ballinge as 'n mandjie goeie vye en in 'n brief verkondig hy die Here se goeie guns aan hulle:
"Ek weet wat Ek vir julle beplan, sê die Here: voorspoed en nie teenspoed nie; Ek wil vir julle 'n toekoms gee, 'n verwagting. Dan sal julle My aanroep, tot My kom bid, en Ek sal julle gebede verhoor." (29:11-12).
Dié hoop kry nog groter betekenis in 'n grondkooptransaksie wat Jeremia aangaan in Anatot waarmee die Here 'n belofte aan die volk maak dat ná sewentig jaar van ballingskap daar weer huise, grond en wingerde in Juda gekoop sal word. Die Here belowe om 'n nuwe verbond met hulle te sluit waarin sy woord op hulle harte geskryf en in hulle gedagtes vasgelê sal wees. Almal sal Hom ken, klein en groot.